Document ID: 32005D0690

NÕUKOGU OTSUS,
18. juuli 2005,
Euroopa-Vahemere piirkonna kokkuleppe sõlmimise kohta, millega kehtestatakse ühelt poolt Euroopa Ühenduse ja selle liikmesriikide ning teiselt poolt Alžeeria Demokraatliku Rahvavabariigi vaheline assotsiatsioon
(2005/690/EÜ)
EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artiklit 310 koostoimes selle artikli 300 lõike 2 esimese lõigu teise lausega ja lõike 3 teise lõiguga,
võttes arvesse komisjoni ettepanekut,
võttes arvesse Euroopa Parlamendi nõusolekut (1)
ning arvestades järgmist:
(1)
Euroopa-Vahemere piirkonna kokkuleppele, millega kehtestatakse ühelt poolt Euroopa Ühenduse ja selle liikmesriikide ning teiselt poolt Alžeeria Demokraatliku Rahvavabariigi vaheline assotsiatsioon, kirjutati Euroopa Ühenduse nimel alla 22. aprillil 2002 Valencias, tingimusel, et kokkulepe võidakse sõlmida hilisemal kuupäeval.
(2)
Kõnealune kokkulepe tuleb heaks kiita,
ON VASTU VÕTNUD JÄRGMISE OTSUSE:
Artikkel 1
1. Euroopa-Vahemere piirkonna kokkulepe, millega kehtestatakse ühelt poolt Euroopa Ühenduse ja selle liikmesriikide ning teiselt poolt Alžeeria Demokraatliku Rahvavabariigi vaheline assotsiatsioon, kokkuleppe lisad ja protokollid ning lõppaktis sisalduvad ühisdeklaratsioonid ja Euroopa Ühenduse deklaratsioonid on Euroopa Ühenduse nimel heaks kiidetud.
2. Lõikes 1 nimetatud tekstid on lisatud käesolevale otsusele. (2)
Artikkel 2
1. Ühenduse seisukoha assotsiatsiooninõukogus ja assotsiatsioonikomitees määratleb nõukogu komisjoni ettepanekul või vajaduse korral komisjon kooskõlas asutamislepingute asjaomaste sätetega.
2. Euroopa-Vahemere piirkonna kokkuleppe artikli 93 kohaselt juhatab assotsiatsiooninõukogu nõukogu eesistuja. Komisjoni esindaja juhatab assotsiatsioonikomiteed selle töökorra kohaselt.
3. Otsuse assotsiatsiooninõukogu ja assotsiatsioonikomitee otsuste avaldamise kohta Euroopa Liidu Teatajas teeb vastavalt nõukogu ja komisjon iga juhtumi puhul eraldi.
Artikkel 3
Nõukogu eesistujal on õigus määrata isik(ud), kes on volitatud lepingu artiklis 110 ette nähtud teatise Euroopa Ühenduse nimel hoiule andma.
Brüssel, 18. juuli 2005

Labels: 18
15
5